वार्षिक मरम्मत के नाम पर शहर में बिछाई जा रही घटिया सड़क
दतिया| शहर में वार्षिक मरम्मत के नाम पर पीडब्ल्यूडी घटिया सड़क बिछा रही है। स्थिति यह है कि रात में सड़क बिछाने के बाद दूसरे दिन ही वह राहगीरों के गुजरने पर उखड़ रही है। शहर के लोगों ने इस बात की शिकायत बुधवार को संयुक्त कलेक्टर आरके वंशकार से की। उन्होंने शिकायती आवेदन कलेक्टर मदन कुमार के नाम दिया है। पीडब्ल्यूडी द्वारा शहर की सड़कों की वार्षिक मरम्मत कराई जाती है। इसी के तहत टाउनहॉल के पास मातन का पहरे क्षेत्र में दो दिन पहले सड़क बिछाई गई थी। लेकिन सड़क बिछाने गुणवत्ता का ध्यान न दिए जाने से यह बनते बनते उखड़ रही है। स्थिति यह है कि रात में सड़क बिछाए जाने के बाद सुबह जब राहगीर इस पर से गुजरे तो यह उखड़ने लगी। शहर के लोगों ने इस बात की शिकायत संयुक्त कलेक्टर आरके वंशकार से करने पहुंचे। उन्होंने संबंधित अधिकारियों और ठेकेदार के विरुद्ध कार्रवाई की मांग की है। शिकायत करने वालों में मधुर व्यास, दीपक अग्रवाल, भानू गुप्ता, पार्थ गोस्वामी, शालू खान, सुनील कनकने, आदित्य गुप्ता, छोटू ठाकुर, मुन्ना, राजेश ठाकुर, मोनू बेस, सोनू, लालजी मिश्रा सहित कई लोग शामिल हैं।
hin_Deva hin_Deva